過繁昌
作者：陳造
朝代：宋

paragraphs: 江山互映带，竹樹渺隠見。
居人江山閒，安處忘古縣。
泊舟穴子初，舊觀儼自薦。
𡻊山高攙雲，雲際抹深靛。
慰我塵埃容，嘉此煙雨面。
山脚慣奔走，尉曹分卑賤。
縣人應指似，鬢改顔狀變。
漂零渠未知，憂患嘗欲遍。
俛仰二十年，轉眄閲蜚電。
故人半在亡，在者或海甸。
明朝理去楫，山影暝江練。
安得人如山，來往長相見。